BGHปีนี้ปันผลหรู
&nbsp;ตั้งเป้ามาร์เก็ตแคป3แสนล้านปูพรมลุยรพ.ขนาดกลางทั่วประเทศ
19 เม.ย. 2556

ตั้งเป้ามาร์เก็ตแคป3แสนล้านปูพรมลุยรพ.ขนาดกลางทั่วประเทศ
“BGH” ย้ำต่อผู้ถือหุ้นปี 2556 ปันผลมากกว่า 1.80 บาท ปั้นมาร์เก็ตแคปแตะ 3 แสนล้าน ลุยลูกค้าระดับกลาง
นพ.ปราเสริฐ ปราสาททองโอสถ ประธานกรรมการบริหารและกรรมการผู้อำนวยการใหญ่ บริษัท กรุงเทพดุสิตเวชการ (BGH) เปิดเผยในที่ประชุมผู้ถือหุ้นว่า ปี 2556 นี้บริษัทคาดว่าจะสามารถจ่ายเงินปันผลให้กับผู้ถือหุ้นได้มากกว่าปี 2555 ที่จ่ายในอัตราหุ้นละ 1.80 บาท เพราะผลดำเนินงานยังเติบโตต่อเนื่อง ขณะที่ความสามารถในการทำกำไรก็อยู่ในระดับที่ดี โดยในปีที่ผ่านมากลุ่มบริษัทมีอัตราความสามารถการทำกำไรเป็นอันดับ 1 ของโลกอยู่ที่ 13.4% ขณะที่โรงพยาบาลขนาดใหญ่รายอื่นๆ ยังอยู่ในเลขหลักเดียว
นอกจากนี้ผลของการเติบโตที่ต่อเนื่องจะสนับสนุนให้มูลค่าหลักทรัพย์ตามราคาตลาดรวม (มาร์เก็ตแคป) ในอนาคตจะขึ้นแตะ 3 แสนล้านบาท จากสิ้นเดือน มี.ค. อยู่ที่ 2.54 แสนล้านบาท และตลอด 5 ปีที่ผ่านมามาร์เก็ตแคปของบริษัทเพิ่มขึ้นต่อเนื่องโดยปรับเพิ่ม 400% ซึ่งมากกว่าการเพิ่มขึ้นของอันดับดัชนีไทยที่เพิ่มขึ้น 77.5%
นพ.ปราเสริฐ กล่าวว่า แผนงานหลังจากนี้จะมุ่งขยายโรงพยาบาลในเครือให้ครอบคลุมทั่วประเทศในปี 2557 และจะขยายสู่การเปิดโรงพยาบาลใหม่ เพื่อเจาะกลุ่มลูกค้าระดับกลางที่รับประกันสังคม เพราะถือเป็นตลาดที่ใหญ่มีลูกค้ากว่า 9 ล้านคน ซึ่งโรงพยาบาลที่จะขยายจะมีขนาด 59 เตียง ซึ่งจะใช้งบลงทุนโรงพยาบาลละ 345-531 ล้านบาท 
“โรงพยาบาลที่เปิดใหม่จะใช้แบรนด์ใหม่ ซึ่งปีนี้จะเริ่มต้น 3 สาขา คือที่พัทยา ภูเก็ต และระยอง เนื่องจากการขยายระดับกลางจะเน้นไปในที่ที่กลุ่ม รพ.กรุงเทพตั้งอยู่แล้ว เพราะจะทำให้สามารถใช้เครื่องมือรักษาได้ครอบคลุมและทั่วถึงมากที่สุด ซึ่งแม้อัตราการทำกำไรขั้นต้นจะน้อยกว่า แต่เท่ากับเป็นการลดต้นทุนให้บริษัททางอ้อมด้วย” 
ทั้งนี้ ปัจจุบันบริษัทมีโรงพยาบาลในเครือทั้งหมด 30 แห่ง คิดเป็นจำนวนเตียงทั้งหมด 5,458 เตียง มีอัตราของผู้ป่วยใช้บริการเฉลี่ยทั่วประเทศอยู่ที่ 70% โดยในกรุงเทพฯ อย่างเดียวสูงถึง 80% สำหรับการประชุมผู้ถือหุ้นครั้งนี้ได้อนุมัติให้ขยายเวลาหุ้นสามัญเพิ่มทุนแบบมอบอำนาจทั่วไป จำนวน 154 ล้านหุ้นต่อไปอีก 1 ปี จากปีก่อนที่ได้รับอนุมัติแล้วยังไม่ได้ดำเนินการ เนื่องจากยังเห็นว่าบริษัทยังมีความจำเป็นในการระดมทุนเพื่อขยายงานในอนาคต